Stukkie hemel op aarde - Art And Entertainment - Erongo
Tuesday, October 20th, 2020 23:49:27
Smit sing oor inperkingspanning
Riaan Smit; Musikant; "... want ons weet nie hoe lank ons nog sal wag voor ons weer ons lewens normaal kan lei nie."
Die musiekant Riaan Smit. Foto Verskaf
Hoop is skaars gesaai te midde van die Covid-19 pandemie en blues musikant Riaan Smit is nie die spanning van inperkingsmaatreëls gespaar nie.
Hierdie spanning was egter die dryfkrag agter Smit se eerste Afrikaanse liedjie, "Hoe vêr is die Hemel?"
"Die liedjie vra hoe vêr is die hemel, want ons weet nie hoe lank ons nog sal wag voor ons weer ons lewens normaal kan lei nie," sê Smit. Die laaste koorgedeelte van die liedjie se lirieke is effe anders, met die woorde "kyk op, dis die hemel".
Smit sê dit is sy manier om die lig aan die einde van die tonnel te sien.
"Ek wil uitbeeld dat alles weer in die toekoms goed sal gaan. Ek verbeel my iewers in die toekoms is ek besig om hierdie liedjie vir duisende mense te sing wat dans soos die gehore altyd gedoen het."
In die snit sluit twee vriendinne se stemme by Smit s'n aan. Hulle is Esmarie Boshoff en Nina Burger wat die engele is in die Riaan Smit & The Angels musiekgroep.
Smit sê hy en Boshoff het mekaar op 'n vlug na Namibië vanaf New York ontmoet.
"Ons het toevallig langs mekaar gesit. Ek het gesien dat sy musieknote skryf en ons het aan die gesels geraak. Die res het heel natuurlik gebeur."
Boshoff sê dat die opname van die snit saam met Smit vir haar uniek was.
"Ons het onsself net geniet, maar ons was ook produktief. Gewoonlik kan jy net die een of die ander hê. Dit gebeur selde dat jy altwee gelyktydig het. Ek het dit regtig baie geniet!"
Kreatiewe vryheid is nog 'n ding wat Boshoff in die proses geniet het.
"Ek het eintlik maar net die harmonie gesing. Hulle het gereeld besluite aan my oorgelaat om te doen wat ek wil en dit was wonderlik om daardie kreatiewe ruimte te hê."
Smit voeg by: "Ek en Nina se suster was goeie vriende en ek het gehoor sy sing goed. Dus het ek haar toe genooi om saam met ons te kom sing. Dit het eenvoudig goed gewerk."
Aanhangers sal egter nog 'n paar weke moet wag voor die enkelsnit saam met die musiekvideo vrygestel word.
Renier de Bruyn, wat volgens Smit een van Namibië se beste filmmakers is, is aan die helm van die maak van die musiekvideo.
Smit sê die engele is nie die enigste musiek vriende wat in die video verskyn nie. Die Shadowktaz, wat uit Smit self, Vaughn Ahrens, Adam Brandon-Kirby en Llewellyn Annandale bestaan, gaan almal gesigte wys.